钦定古今图书集成/明伦汇编/官常典/第618卷 > 王孙熙
## 钦定古今图书集成/明伦汇编/官常典/第618卷 > 王孙熙

按《松江府志》：“孙熙，字君文，华亭人。弱冠以文名。时嘉
兴冯梦祯，同郡唐文献、方应选、张廷杰辈，皆有誉望，
咸推孙熙。廷杰延之于家，生徒讲授，常数十人。万历
乙未，孙熙成进士，授候官知县。候官号难治，令率以
钩距胜，孙熙独务简静，狱讼用息。丁母忧去职，服阕，
除天台知县，入为大理寺评事。有巨珰坐弃市，行万”
金求免，孙熙曰：“尔金如山，我案亦如山。论如律”，大理
卿救之，执不可。出为台州知府。台土瘠，有麻出，不知
织，生女多不举。乃购工为机杼示之，教以经纬之法，
严溺女之禁。久之，所育女皆任织，衣被一方，号为王
公布。郡戍卒八万馀人，饷稍后期，辄噪。孙熙在台久，
兵戢然。入觐还，会子元瑞成进士，即引疾归。卒年八
十八。